
PREFAŢĂ 

Vladimir Volkoff s-a născut la Paris în 1932. Este diplomat al Sorbonei şi al 
Universității din Liege. A servit între anii 1957 şi 1962 în armata franceză şi a 
predat atît la universităţi din Franţa cât şi din Statele Unite, unde a locuit între anii 
1966-1993. 

Pasiunea sa pentru războiul psihologic şi, în special, pentru dezinformare a luat 
naştere în 1958, pe cînd era elev ofițer la Şcoala Militară de Infanterie din 
Cherchell, programul de trageri, marşuri şi curăţenie fiindu-i întrerupt de o ciudată 
conferință: „- Sînt comandantul Coignet, de la Şcoala aşa-zisă superioară de 
război." După această prezentare mai curînd ironică decît cazonă, comandantul a 
început să le vorbească tinerilor militari despre arma psihologică. Conferinţa a 
durat patru ore. Volkoff a fost, după cum mărturiseşte chiar el, singurul ofiţer din 
efectivul de 700 care a rămas în sală pînă la capăt, urmărind cu atenţie expunerea. 
La „liberare", nişte colegi răutăcioşi au adus pe scenă un băț, pe care în aplauzele 
generale l-au botezat „Arma psihologică”. 

Trecând peste toate acestea, tânărul a fost fascinat de amestecul de manipulare, 
minciună şi adevăr, propagandă şi cunoaştere psihologică pe care îl implica acest 
domeniu militar de pionierat la vremea respectivă. Curiozitatea s-a transformat în 
pasiune, iar intuiţia unui viitor al acestei arme i-a adus lui Volkoff un post în cadrul 
Biroului 5, care avea ca scop răspândirea unei opinii favorabile asupra prezenţei 
franceze în societatea algeriană. Pe scurt, manipularea opiniei publice algeriene. 
Scopul final al muncii acestui Birou ciudat era instalarea în posturi politice esen- 
tale a Corpului de cadre al tineretului algerian, o elită special pregătită, favorabilă 
Franţei. Din păcate pentru autor, conducerea armatei franceze nu se lăsa convinsă 
de necesitatea acestui birou şi, în 1958, acțiunea a fost sabotată la nivel 
guvernamental. După cum remarcă autorul cu tristă ironie, din toată pregătirea şi 
din tot entuziasmul nu i-a mai rămas decât o beretă cu panglici verzi, culoare 
Judicios aleasă, fiind preferata musulmanilor. Poate storia Algeriei şi a implicării 
franceze ar fi fost cu totul alta dacă acţiunea ar fi fost dusă la capăt... 

Descoperirea scrierilor lui Roger Mucchielli a menţinut viu interesul lui Volkoff 
pentru această chestiune. Observând cu judiciozitate că sovieticii utilizau cu real 
succes tehnicile dezinformării şi manipulării, analizând Revoluţia rusă şi 
exploatarea politică a războiului din Vietnam - cel mai mare eşec american în 
domeniul propagandei şi al războiului psihologic, Volkoff a ajuns la convingerea 
următoare: „într-un mod de-a dreptul genial, Mucchielli devenise conştient de o 
transformare radicală în arta războiului". Din păcate, în momentul respectiv, doar 
ruşii sesizaseră schimbarea şi foloseau eficient noua armă. Tema exercita asupra sa 
o atracție atât de puternică încât în 1979 a publicat un roman a cărui acțiune se 
desfăşura în lumea informațiilor, intitulat ”Reîntoarcerea”. Succesul răsunător a 
făcut ca romanul să ajungă în mâinile celebrului Alexandre de Marenches, 
directorul Serviciului de documentare externă şi contraspionaj (S.D.C.E.) - Sdeke, 
în limbajul celor care lucrează acolo. După o discuţie preliminară cu directorul 
temutului serviciu, Volkoff a putut trage următoarele concluzii: spirit luminat, 
descoperitor al lui Sun Tzu, Marenches era convins de două lucruri simple: în 

primul rând acela că inamicul (adică URSS) ducea un război psihologic contra 
Occidentului şi în al doilea rând că cea mai bună apărare ar fi constat în 
dezvăluirea mecanismelor şi chiar a existenţei acestui război marelui public. Ceea 
ce a urmat pare scos direct din cărțile lui John le Carre. Marenches îi propune lui 
Volkoff să scrie un roman în, care să dezvăluie totul, el furnizându-i mijloacele şi 
informațiile necesare. I se propunea să devină agent de influență. Aşa a apărut 
romanul *”Montajul”. Pe lângă succesul de librărie, cartea i-a adus ura temeinică a 
anumitor jurnalişti şi scriitori, cărora nu le-a plăcut deloc expunerea mijloacelor lor 
dubioase sau chiar a legăturilor întreţinute cu serviciile de informaţii sovietice - 
chiar sub forma aparent inofensivă a unui roman. Să nu uităm că în acea perioadă 
Franţa era expusă unei adevărate invazii propagandistice comuniste, că în 1981 
comuniştii intraseră la guvernare şi că unii intelectuali erau dovediți agenţi de 
influenţă, alţii fiind pur şi simplu naivi. Marea satisfacţie a autorului a fost aceea 
de a afla, după un timp, că grupul care îl insulta sistematic era organizat şi 
supravegheat direct de la Moscova. 

Din acest moment, Volkoff a devenit un autor prolific şi apreciat. Romanele sale 
au inspirat benzi desenate şi au fost chiar ecranizate. Cărţile cu caracter ştiinţific 
(”Dezinformarea - arma de război” sau "Tratat de dezinformare”) au intrat în 
bibliografiile Serviciilor de informaţii, şcolilor militare, dar şi ale facultăților de 
jurnalistică. Conferinţele la cel mai înalt nivel s-au succedat fără întrerupere şi 
continuă şi astăzi. Cuvântul dezinformare a intrat în limbajul curent al oamenilor, 
aceştia devenind mai atenţi la mesajele care le sunt transmise, mai conştienţi de 
faptul că ei sunt ţinte într-un război ce nu cunoaşte pacea. Astăzi se practică pe 
scară largă dezinformarea în domeniul economic, lupta mutându-se spre alte 
fronturi. După atentatele din 11 septembrie, dezinformarea ca armă politică şi 
manipularea opiniei publice par a fi luat un nou avânt, războaiele din Irak şi din 
Balcani fiind (prin cenzura CNN şi prin confuzia care a fost ştiinţific întreținută în 
mass-media) aplicaţii la scară largă. Occidentul şi Statele Unite şi-au însuşit 
temeinic tehnicile de dezinformare, dar dacă lupta cu imperiul roşu era justă, lupta 
cu propriile populaţii, cu cele ale altor state, manipularea acestora în diverse 
scopuri politico-economice este mai greu justificabilă. Căderea comunismului 
priva Occidentul de ţapul ispăşitor, tehnicile de dezinformare, tot mai bine cunos- 
cute, scăpau de sub controlul statelor, iar victoria imaginii asupra cuvântului le 
deschidea dezinformatorilor perspective noi şi aparent nelimitate, arată Vladimir 
Volkoff. 

Demersul editurii ANTET de a publica lucrările lui Volkoff pleacă tocmai de la 
înțelegerea acestor aspecte. Istoria ultimilor 60 ani ne-a făcut să gustăm atât 
propaganda cea mai stupidă, cât şi subtile mijloace de manipulare şi dezinformare, 
puse în scenă după 1989. De altfel, ce a fost, privită din acest unghi, aşa-numita 
Revolutie în direct? Cum a fost târâtă în mocirlă Piața Universității? Ce a fost, dacă 
nu manipulare josnică, intervenția minerilor? Am citat numai câteva exemple în 
care intoxicarea, dezinformarea şi manipularea şi-au dat mâna împotriva românilor. 
Putem urmări acelaşi fir roşu până la F.N.I., putem da exemple extraordinare de 
dezinformare economică în cazul privatizărilor etc. Este suficientă o lectură atentă 

a presei din ultimii ani. Nimeni nu a scris încă o carte care să trateze aceste pro- 
bleme, dar suntem siguri că, dacă cineva lucrează la un astfel de proiect, Volkoff 
este bibliografie obligatorie. Din păcate, nici noi nu putem arunca vina pe forțe 
ostile din exterior, cu toate că o anumită parte a clasei politice şi-a dezvoltat un real 
talent în acest sens. Românii au fost manipulați de propriile servicii de informaţii, 
ca dovadă faptul că nici un scandal public nu le-a ocolit. 

În încheierea acestei scurte prefețe, să trecem în revistă lucrările lui Vladimir 
Volkoff publicate la ANTET şi să ne oprim puţin asupra conținutului lor. 

Tratat de dezinformare, carte apărută în Franţa în 1999 (titlu original: Petite 
histoire de la desinformation). 

Cartea expune pe larg operaţiuni celebre de dezinformare, din antichitate şi până 
în zilele noastre şi îți permite să cunoşti îndeaproape tehnicile utilizate de 
dezinformatori. Atât profanii cât şi profesioniştii pot învăța multe din acest 
adevărat manual de dezinformare, exemplele fiind foarte bine alese şi comentate pe 
larg. După cum spuneam şi mai devreme, cartea ne îndeamnă să privim cu totul 
altfel informația, să îi înlăturăm valul de aparentă inocenţă, să căutăm surse 
alternative pentru a nu fi utilizaţi de cei care selectează şi retransmit, pentru a ne 
putea forma o opinie completă şi, pe cât posibil, apropiată de adevăr. Ce altceva 
este dezinformarea, dacă nu un amestec savant de minciună şi adevăr, o tehnică ce 
permite furnizarea de informaţii generale eronate unor terți, determinându-i să 
comită acte colective sau să difuzeze judecăţi dorite de dezinformatori. 

Tratatul de dezinformare nu este ficțiune, nu are o orientare ideologică, este o 
lucrare riguroasă, tratând o temă care nu poate lăsa indiferent pe nimeni. O carte pe 
care trebuie să o citim, să o aprofundam, sperând că vom putea reduce şansele de a 
fi dezinformaţi sau că vom dezinforma mai bine. 

"Manualul corectitudinii politice”, carte apărută în Franţa în 2001 (titlu 
original: Manuel du politiquement correct). 

Dacă Tratatul poate fi numit o carte tehnică, Manualul lui Volkoff ne trimite 
direct la concepțiile politice ale autorului, ca şi lucrarea de față. Pe mulţi dintre noi 
isteria corectitudinii politice ne lasă reci. Pe unii, printre care şi Volkoff, îi 
enervează la culme. Despre categoria celor care adoptă limbajul corect politic ar fi 
incorect politic să ne exprimăm. Cu un cinism sănătos şi plin de umor, autorul ne 
oferă o mostră inegalabilă de incorectitudine politică. Matriţa în care ar trebui să ne 
îndesăm cuvintele în viziunea establishmentului contemporan este disecată cu 
atenție şi redusă la esenţa sa de spălare pe creier (uneori) voluntară. Sensibilitatea, 
pudoarea şi spiritul tolerant pe care le proclamă corectitudinea politică ascund o 
ideologie întreagă, în ultimă instanță, totalitară. În acest sens, ce poate fi mai 
elocvent decât următoarea frază, devenită slogan al corectitudinii politice: „Nu-i 
tolerăm pe intoleranți!”... 

”De ce sunt mediu democrat”, apărută în Franţa în 2002 (titlu original: 
Pourquoi je ne suis que moyennement democrate). 

Luându-se la trântă cu defectele democraţiei, Vladimir Volkoff îşi dezvăluie aici 
adevăratul profil politic: conservator, monarhist, elitist şi anti-imperialist (fie că e 
vorba de imperiul sovietic sau de cel american). 

CAPITOLUL I 

DIN SPIRIT DE CONTRADICȚIE 

Da, mărturisesc. 

Dacă democraţia ar fi fost considerată un regim ca oricare altul, dacă nu ne-ar fi 
fost impusă ca un panaceu evident şi obligatoriu, dacă ar fi privită doar ca un mod 
oarecare de a desemna conducătorii, aş fi mai înclinat să-i găsesc calități. 

Jean Dutourd spune că virtutea începe cu spiritul de contradicție, iar eu văd în 
spiritul de contradicție o nevoie de imparțialitate, o revoltă contra tot ceea ce este 
gregar şi vulgar, pe scurt, ceva mult mai simpatic decât supunerea în fața modelor, 
snobismelor şi conformismelor de tot felul. 

Yesmenii şi corecții politic îmi repugnă, fără să cad în - Doamne fereşte - 
superstiția rebeliunii. 

Dacă balanţa înclină prea tare într-o parte, reacția mea spontană este de a 
readuce echilibrul, adăugând ceva pe celălalt talger. 


CAPITOLUL II 

PENTRU CĂ, DEMOCRAȚIA, CHIAR CA MOD DE DESEMNARE A 
GUVERNANȚILOR, NU PREZINTĂ NUMAI AVANTAJE 

Ca mod de desemnare a guvernanților, democraţia prezintă avantaje evidente 
care, de fapt, se reduc la unul singur: acordul guvernaților, în nici un caz nu negăm 
că este superioară regimurilor unde guvernanţii sunt desemnați prin alte mijloace, 
cum ar fi naşterea, averea, hazardul sau meritul. 

Dar nu avem motive să închidem ochii în privinţa dezavantajelor practice ale 
procedeului. 

În primul rând, guvernaţii desemnaţi prin majoritatea voturilor nu se pot simţi în 
nici un caz egal responsabili față de alegătorii proprii şi de cei ai unui alt candidat. 
Până la urmă, dacă ar căuta binele public în dauna intereselor propriei facţiuni, ar fi 
pe bună dreptate acuzaţi de ingratitudine. 

În al doilea rând, pentru a fi desemnat de o majoritate, trebuie să-i smulgi 
voturile şi nu văd modul în care calitățile necesare culegerii voturilor şi calitățile 
necesare pentru a guverna - cele două au ceva antinomic - se pot regăsi în aceeaşi 
personalitate. La limită, am putea spune că cel care are cele mai multe şanse să fie 
ales, are cele mai puţine şanse să fie un bun conducător. 

În al treilea rând, tipul de om care speră să fie ales nu este în mod necesar cel 
care merită mai mult încrederea alegătorilor săi. Aristotel nu se înşela atunci când 
observa că demagogul şi curtezanul aparţin aceleiaşi specii. 


CAPITOLUL III 

DEOARECE CLIMATELE, POPOARELE ŞI EPOCILE DIFERĂ 

Întrebat care regim politic este cel mai bun, Platon a răspuns: 

Pentru ce popor? 

Îţi trebuie o doză considerabilă de naivitate pentru a-ţi imagina că există un 
regim politic ideal, care să convină tuturor popoarelor, tuturor epocilor şi să se 
poată aplica în toate țările, sau care să constituie măcar, pentru toate popoarele, 

pentru toate epocile şi în toate țările, cel mai puţin rău sistem de guvernare posibil. 
Taine nu se înşela atunci când aplica oricărui eveniment trei coordonate: rasa, 
mediul şi momentul. 

Nu pretind că democrația ar fi întotdeauna rea. Recunosc de bună voie că, în 
anumite circumstanțe, ea poate fi mai convenabilă decît alte regimuri. Deja, 
Sfântul Augustin împărtăşea această părere, după cum arată în Tratatul despre 
liberul arbitru, citat de Sfântul Toma din Aquino: „Dacă un popor este rațional, 
serios, foarte vigilent în apărarea binelui comun, este potrivită promulgarea unei 
legi care să-i permită să îşi aleagă singur magistraţii care administrează treburile 
publice. În acelaşi timp, dacă acest popor devine cu timpul depravat, dacă 
încredinţează conducerea unor personaje lacome, scandaloase şi criminale, atunci 
este cazul să 1 se ia posibilitate de a conferi onoruri, revenindu-se la judecata 
câtorva oameni de bună-credinţă”. 

Pe scurt, democraţia nu este un panaceu, nu trebuie nici condamnată şi nici 
canonizată a priori. 


CAPITOLUL IV 

PENTRU CĂ NU TREBUIE CONFUNDATĂ MAJORITATEA CU 
CONSENSUL 

Partizanii democrației întrețin, inconştient sau intenționat, o confuzie 
permanentă între noțiunile de majoritate şi consens. Fraze cum ar fi „Franţa a decis 
să..." sau „Francezi au decis să..." sunt deliberat contrare adevărului, atunci când 
cutare sau cutare decizie a fost votată de o majoritate de 51% dintre votanți. Dat 
fiind că, în orice operațiune de vot, există un procent de abţineri şi unul de voturi 
nule, devine evident că o majoritate de 51% nu este majoritate şi, cu atât mai puțin, 
un consens. Această confuzie a generat cel puțin trei întrebări. Dacă este dificil să 
le găseşti răspunsuri, nu înseamnă că ele nu trebuie puse. 

În primul rând, dat fiind că, în anumite tări zise democratice, anumite măsuri cer 
să fie adoptate printr-o majoritate de două treimi iar nu de jumătate plus unu, că 
există noțiunea de majoritate relativă; şi că, pe de altă parte, în ţările totalitare, 
majoritățile erau adesea de 99%, ceea ce le trezea observatorilor unele suspiciuni 
legitime asupra libertății de vot, există oare o proporție de voturi care să aibă 
dreptul de a se numi consens, iar nu majoritate? 

În al doilea rând, în măsura în care o naţiune este o realitate istorică cel puţin în 
aceeaşi măsură cât o realitate geografică, este just să nu se ţină seama decât de 
opțiunile cetăţenilor în viață la o epocă dată? Nu ar trebui să ţinem cont şi de 
voinţa fondatorilor națiunii respective sau de interesele cetățenilor săi vutori? Cu 
toate că trebuie să ne adaptăm circumstanțelor pe măsură ce ele îşi fac simțită 
prezența, nu cumva este prea lejer să spui „Franţa vrea" un anume lucru, atunci 
când ea nu-l doreşte decât astăzi, iar mâine va alege cu totul altceva? Să fiu bine 
înțeles: nu vreau să fie chemaţi la urne morții sau copii care încă nu s-au născut. 
Atrag atenţia asupra confuziei care se face între voinţa unei naţiuni milenare şi cea 
a unei majorităţi efemere. 

În al treilea rând, trebuie într-adevăr să credem, aşa cum am auzit spunându-se, 

că sufletul democraţiei se află în bunăvoința cu care minoritatea se supune 
majorității? Ideii nu-i lipseşte grandoarea, dar oare nu-i lipseşte, cel puţin în unele 
cazuri, seriozitatea? Condamnarea lui Ludovic al XIV-lea la moarte cu o majoritate 
de cinci voturi, tratatul de la Maastricht (echivalentul unui abandon al 
Suveranităţii), adoptat în Franţa cu o majoritate de 51% din voturile exprimate, nu 
îmi inspiră prea multă încredere în validitatea acestor acţiuni. Mai ales dintr-un 
punct de vedere democratic. În fața unor astfel de decizii, atât de pline de 
consecinţe, nu este o dovadă de neseriozitate să preferi teoria abstractă ce defineşte 
o majoritate realității concrete a divergenţelor de opinie? 


CAPITOLUL V 

PENTRU O CHESTIUNE DE VOCABULAR 

Sensul cuvântului democraţie a evoluat de-a lungul timpului. Să vedem 
definițiile date de câteva dicționare. 

Furetiere, 1708: „Stat popular, formă de guvernământ în care poporul are 
autoritatea şi unde Suveranitatea rezidă în popor, care face legile şi decide în toate; 
unde poporul este consultat." 

Boiste, 1836: „Suveranitatea poporului; guvern popular (în sensul rău); 
despotism popular; împărțire a tiraniei între mai mulți cetățeni." 

Littré, 1874: Formă de guvernare unde poporul exercită suveranitatea. 
Societatea liberă şi mai ales egalitară, unde elementul popular este preponderent. 
Stare a societății care exclude orice aristocrație constituită, dar nu monarhia. 
Regim politic în care sunt favorizate - sau se pretinde că sunt favorizate - interesele 
maselor. Partidul democratic, partea democratică a națiunii." 

Nouveau Petit Larousse, 1917: „Guvernare unde poporul exercită suveranitatea." 

Petit Robert, 1972: „Doctrină politică conform căreia suveranitatea trebuie să 
aparțină ansamblului cetăţenilor; organizare politică (adesea republică) în care 
cetăţenii exercită această suveranitate." 

Se observă uşor alunecarea: de la o „formă de guvernare" Furetiere, s-a ajuns la 
o „suveranitate" (Boiste, Littré, Larousse) şi, în fine, la o „doctrină"” (Robert). 
Exemplele furnizate arată aceeaşi evoluţie din ce în ce mai favorabilă ideilor 
democratice. 

Fureticre adaugă: „Licurg compara democraţia cu o casă unde sunt tot atâția 
stăpâni câţi servitori." 

Boiste îi reconciliază pe Voltaire şi Rousseau în scepticismul comun, adoptat din 
motive diferite: „O democraţie pură este bună numai pentru zei" (J.-J. Rousseau) - 
„Democraţia pură este despotismul canaliei." (Voltaire) 

Le Petit Larousse se referă la Pericle, personaj eminamente simpatic, care, spune 
dicționarul, „a organizat democrația la Atena". 

Le Petit Robert nu mai ezită şi-i sugerează cititorului ce ar trebui să gândească: 
„Democraţia se bazează pe respectul libertăţii şi egalităţii cetăţenilor." 

Ce se petrece în tot acest timp? O catastrofă lingvistică. Cuvântul democrație şi- 
a pierdut antonimul aristocrație, care a încetat să semnifice „guvernarea celor mai 
buni" pentru a nu mai însemna decât „clasă socială superioară". Să redeschidem 

aceleaşi dicționare la articolul aristocrație. 

Fureticre: „Mod de conducere politică aflată în mâinile oamenilor de stat 
importanţi, fie datorită nobleţei lor, fie datorită capacității şi probităţii acestora. La 
Veneţia, la Genova şi la Lucca, guvernează doar nobilii numai prin dreptul dat de 
naştere. Dar prin legile Aristocraţiei din Lacedemonia nu se lua în considerare 
decât criteriul virtuţii, iar dreptul de a guverna depindea: 1. de merit şi 2. de 
alegere. Anticii care au scris despre politică preferau Aristocrația oricărei alte 
forme de guvernare." 

Boiste: „Suveranitatea mai multor nobili sau privilegiați; guvernarea celor mari, 
a bogaților; nobilime, clasă privilegiată; superioritate oarecare (aristocrația originii, 
a averii, a talentelor)." 

Le Nouveau Petit Larousse din 1917 nu mai Vede în aristocrație decât „Clasa 
nobililor şi a privilegiaților”. 

Deşi ediția din 1972 o defineşte mai corect ca „Guvernare exercitată de clasa 
nobililor”, înainte de a adăuga sensul actual - „Clasă a nobililor, a privilegiaților” şi 
cu toate că Le Petit Robert ţine cont şi el de sensul vechi, folosirea curenta a 
termenului a uitat practic faptul că aristocrația însemna la origine „guvernarea 
celor mai buni”. 

Rezultatul acestei scamatorii este clar: democrația, guvernarea poporului prin 
popor şi pentru popor, devine o noţiune inevitabilă şi, în mod necesar, pozitivă, 
despre care nu poți avea decât gânduri bune. Antonimele sale cele mai răspândite - 
şi de la sine înțelese - sînt de acum înainte totalitarism şi fascism, ceea ce este 
paradoxal, căci toate totalitarismele secolului XX se reclamă de la guvernarea 
poporului, prin popor şi pentru popor, adică de la democrație. 


CAPITOLUL VI 

PENTRU O ALTĂ PROBLEMA DE VOCABULAR 

Democraţia este guvernarea poporului. Fie. Prin popor. Să admitem. Pentru 
popor. Cu atât mai bine. Dar nu ştiu care este poporul, nu ştiu ce este poporul şi 
cred că această Confuzie este întreținută deliberat de către partizanii democrației. 

Confuzia, mi se pare triplă. 

Ea este în primul rând numerică. Ştiu ce înseamnă o persoană, două, trei, o mie 
de persoane. Dar de la ce număr de persoane în sus apare „poporul"? Şi cum i se 
poate da acestui grup mai mult sau mai putina extins un chip colectiv? Aici are loc 
o prestidigitație care constă în substituirea unui număr de persoane distincte şi cât 
se poate de reale; o singură persoană în întregime imaginară. Acest lucru se 
reflectă bine în engleză, unde cuvântul „people" cere un verb la plural dar este 
perceput ca un singular: „The American people feel that..., want to..., have 
decided..." 

Urmează o confuzie socială. Valery observă pe bună dreptate: „cuvântul popor... 
desemnează când totalitatea indistinctă şi niciodată prezentă undeva; când cel mai 
mare număr, opus numărului restrâns de indivizi mai bogaţi sau mai cultivați”. 
Poporul este, rând pe rând, națiunea şi plebea şi nu ştii niciodată despre cine se 
vorbeşte. Fureticre precizase deja în articolul său despre Democraţie că, „în acest 

sens, cuvântul popor nu este identic cu plebs, ci desemnează în întregime corpul 
cetățenilor", iar Flers şi Caillavet nu greşeau atunci când notau malițios că 
„democrația este numele pe care îl dăm poporului de fiecare dată când avem 
nevoie de el". Acest du-te-vino constant între ideea că „amărâţii” sau, mai drăguţ, 
„oamenii simpli" constituie o clasă distinctă faţă de cele numite superioare, şi ideea 
că aceste clase superioare fee şi ele parte din popor, luat în ansamblu (ceca ce nu e 
grav, dată fiind inferioritatea lor numerică), aceste permutări, după cum spuneam, 
permit tot felul de escamotaje şi de substituiri. 

În fine, există o confuzie între relativ şi absolut. Expresii cum ar fi „poporul 
vrea", „poporul decide", „poporul este pentru", „poporul este contra", nu semnifică 
de fapt nimic. Ar trebui spus de fiecare dată: „majoritatea cetăţenilor care şi-au 
exprimat opinia doresc, decid, sunt pentru, sunt contră”. De îndată ce adopt o 
poziție diferită faţă de cea a majorității, simt că se manifestă un abuz lingvistic 
atunci când aud că poporul (subînţeles poporul întreg, fără nici o excepţie) are o 
opinie diferită de a mea. Şi eu sunt poporul! Atunci? Abuzul devine deosebit de 
şocant când acest „popor" nu reprezintă decât 51% din popor, aşa cum am văzut în 
capitolul despre majoritate şi consens. Când Declaraţia drepturilor omului din 1789 
postulează că „legea este expresia voinţei generale", ea emite un nonsens. Nu poate 
exista o voinţă generală: există, cel mult, voințe majoritare. 

În legătură cu cele arătate mai sus, să spunem câteva cuvinte despre „opinia 
poporului" numită specios „opinia publică". De fapt, nu există. „opinie publică" în 
sensul propriu al termenului, sau, mai curând, n-ar trebui să existe, suma opiniilor 
individuale nefăcând o opinie colectivă. Dar, din păcate, fenomenele zvonurilor, 
modei, mimetismului şi utilizarea pe care le-o dau practicile publicității, 
propagandei şi dezinformării creează o opinie colectivă fictivă, de care indivizii 
vizați se tem să se desolidarizeze. Procedeul sondajelor, în particular, tinde să 
întărească în „popor" opiniile pe care se presupune că acesta le-ar avea, mai bine 
zis, opiniile care îi sunt închiriate, căci nimic pe lumea aceasta nu este gratuit... 

Pe scurt, noțiunea de popor nu mi se pare destul de bine definită pentru a o aşeza 
deasupra unui sistem de guvernare. 


CAPITOLUL VII 

DEOARECE CONCEPȚIA MODERNĂ A DEMOCRAȚIEI SE 
BAZEAZĂ PE O IDEE PRIMITĂ DE-A GATA 

Cel mai bun lucru pe care îl pot face în acest capitol este să îl citez pe Jean 
Madiran, care scrie în Cele două democraţii: „Democrația este bună pentru că 
binele este democrația; democrația este justă pentru că dreptul este democrația; 
democrația este în sensul progresului pentru că progresul constă în dezvoltarea 
democraţiei." 

Luminos. 

Imparabil. 


CAPITOLUL VIII 

PENTRU CĂ SE ÎNCEARCĂ TRANSFORMAREA EI ÎNTR-O 
RELIGIE... 

Democraţia, care a fost, să ne aducem aminte, un mod printre altele de a 
desemna guvernanţii, ne este prezentată astăzi ca un fel de religie sau de-a dreptul 
ca o religie a religiilor. 

Din religie, are deja esențialul: pretenția de a deține monopolul adevărului. 

În religii, această pretenţie este lesne de înţeles. 

Fără a avea în mod necesar ambiția de a extermina toți necreştinii, sau pe toţi cei 
care nu practică religia creştină la fel ca noi (deşi nu prea ne-am abținut de la acest 
lucru de-a lungul secolelor[catolicii şi protestanții — prin cruciade şi colonialism, 
ortodoxia nu a avut asemenea practici]), noi, creştinii, de exemplu, credem în 
Dumnezeu - Sfânta Treime, credem că lisus din Nazaret era fiul lui Dumnezeu şi 
că, în consecinţă, toţi cei care cred altceva se înşeală. (Credem sau se presupune că 
am crede. Este acelaşi lucru: dacă repudiem această credință, nu mai suntem 
creştini.) 

De partea lor, musulmanii cred că nu există alt Dumnezeu decât Dumnezeu, că 
el nu a avut niciodată vreun fiu şi că Mahomed este profetul său. Dacă primii au 
dreptate, musulmanii se înşeală şi viceversa. Trebuie să adăugăm că musulmanii 
au, în plus, datoria de a trece prin sabie necredincioşii, în timp ce noi nu o facem 
decât din exces de zel, dar principiul este acelaşi: ei pretind că au monopolul 
adevărului şi noi pretindem acelaşi lucru. 

Dacă, aşa cum afirmă unii astăzi, toate religiile sunt egale, atunci acestea nu sunt 
religii. 

În politică această monopolizare, justificată sau nu, a adevărului, se înţelege mai 
puţin: un minimum din această toleranță trâmbiţată la toate răspântiile de către 
partizanii democraţiei ar fi suficient pentru a se admite că diversele procedee de 
alegere a conducătorilor sunt la fel de stimabile, ținând cont de geografie şi de 
istorie. Dar exact în acest punct îşi revendică democrația modernă statutul de 
religie: ea nu mai este un mod de desemnare a conducătorilor, ea are un corp 
doctrinar infaihbil şi obligatoriu, ea are propriul său catehism: drepturile omului. în 
afara drepturilor omului nu există mântuire. 

Democraţia modernă mai conţine şi alte elemente indispensabile oricărei religii. 

Un paradis: țările democratice liberale, înzestrate, de preferinţă, cu o legislație 
anglo-saxonă. 

Un purgatoriu: dictaturile de stânga. 

Un infern: aşa-zisele dictaturi de dreapta. 

Un cler instituționalizat: gânditorii însărcinați să adapteze tezele marxiste la 
societăţile liberale. 

Un cler secular: jurnaliştii însărcinați să răspândească doctrina. 

Lăcaşe de cult: marile emisiuni televizate. 

Un index tacit care interzice intrarea în contact cu orice lucrare a cărei inspirație 
ar putea fi condamnabilă. Acest index este demn de admiraţie pentru eficacitatea 
de care dă dovadă când îmbracă forma tăcerii mediatice, dar este utilizat într-o 

manieră chiar şi mai draconică: cărțile judecate ca deficiente din punct de vedere al 
democraţiei nu sunt arse încă pe rug, dar sunt retrase din bibliotecile şcolare, aşa 
cum s-a întâmplat la Saint-Ouen-L'Aumâne. 

O inchiziție. Nimeni nu are dreptul să se exprime dacă nu se situează în cadrul 
strict al religiei democratice. Dacă reuşeşte totuşi să o facă, va plăti scump: linşajul 
mediatic la care a fost supus în Franţa un Regis-Debray (pe care nimeni nu l-ar 
putea bănui că nu este democrat) pentru îndrăzneala de a fi pus sub semnul 
întrebării legitimitatea crimelor de război comise de NATO în 1999, pe teritoriul 
Iugoslaviei, este exemplar din acest punct de vedere. 

Congregaţii pentru propagarea credinței (Congregatio de Propaganda Fide): 
oficinele de dezinformare numite de „comunicare" sau de „relații publice". 

Missi dominici şi episcopi in patibus care se folosesc de acoperirile împrumutate 
fie de la diverse ONG-uri, fie de la ONU. 

Indulgenţe, livrate în general foştilor comunişti. 

O legislaţie penală şi tribunale însărcinate să pedepsească pe oricine ar pune sub 
semnul întrebării versiunea oficială a istoriei. 

Şi chiar armate însărcinate cu evanghelizarea non-democraţilor „prin fier şi prin 
foc": le-am văzut destul de clar în acțiune atunci când nouăsprezece naţiuni 
democratice s-au aliat pentru a bombarda o ţară suverană cu care nici una dintre ele 
nu se afla în război. 

Astăzi, o frază ca „în numele drepturilor omului" se întinde aproape la fel cum 
„în numele tatălui, al Fiului şi al Sfântului Duh" s-a propagat timp de secole. Poate 
că ne-am regăsit sentimentul sacrului, dar nu cred că e un sacru demn de respectul 
nostru. 


CAPITOLUL IX 

„DAR SĂ SE AJUNGĂ LA IDOLATRIE 

Democraţiei îi lipseşte un element esențial al oricărei religii, fie ea adevărată sau 
falsă: transcendenţa. 

Această transcendenţă poate îmbrăca toate formele dorite, de la metempsihoză la 
apocalipsă, dar, în orice variantă, ea presupune ca omul să venereze ceva sau pe 
cineva care să depăşească omul. Or, drepturile omului, indiferent ce credem despre 
ele, nu pot depăşi omul. Sunt antropocentrice prin definiție. 

Pentru mine, o mărturisesc fără ocolişuri, însăşi noţiunea de „drepturi ale 
omului” este un non-sens, nu numai pentru că se bazează pe un postulat, ci şi 
pentru că acest postulat este prost exprimat. 

Înțelegem că patagonezul are drepturi, garantate de şefii săi patagonezi, că 
francezul are drepturile sale, garantate de guvernul său republican, ori că membrul 
unui club, pacientul unui spital sau clientul unui restaurant se bucură de drepturi, 
aşa cum sunt acestea garantate de respectivul restaurant, spital sau club. Dar că 
omul ar avea drepturi în sens absolut, că el şi le garantează lui-însuşi, prin metoda 
unor declarații periodice, naționale sau internaționale, rareori urmate de efecte, mi 
se pare - scuzați-mă dacă şochez - o farsă gigantică. 

Copii au tot soiul de jocuri: „Tu vei fi mama, iar eu voi fi tata" sau „Tu vei fi 

marinarul şi eu voi fi amiralul". În acest spirit putem înțelege expresii pline de 
umor ca „dreptul la sănătate" sau „dreptul la fericire", dar cum ele nu îi pot 
împiedica pe oameni să se îmbolnăvească sau să fie nefericiţi, nu mi se pare că ar 
conţine vreo urmă de realitate. 

lau Declaraţia de la 1789 şi mă aplec asupra unor expresii precum cele de mai 
Jos: 

„Scopul societății este fericirea comună." Ce este fericirea comună? Să mi se 
dea o definiție care să nu fie suma fericirilor individuale. 

„Toţi oamenii sunt egali prin natură." Chiar aşa, cei înalți şi piticii, frumoşii şi 
urâții? 

„Legea este expresia liberă şi solemnă a voinţei generale." Foarte bine. Şi ce este 
voinţa generală, vă rog? 

„Delictele celor mandatați de popor şi cele ale agenților săi nu trebuie niciodată 
să rămână nepedepsite. Nimeni nu are dreptul să se pretindă mai inviolabil decât 
ceilalți cetăţeni.” Ce bine ar fi dacă acest principiu s-ar aplica, dacă ar putea fi 
aplicat! Să râdem, o dragi contemporani, voi care nu juraţi decât pe imunitate sau 
pe amnistie! 

Iau Declaraţia universală din 1948 şi citesc că „toate fiinţele umane... trebuie să 
acționeze unele asupra altora într-un spirit de fraternitate”. Atenţie: trebuie! Este 
vorba de un drept sau de o datorie? Şi în numele a ce trebuie ei să se conformeze? 

„Nimeni nu va fi supus torturii..." Viitorul este înduioşător, îmi aduce aminte: 
„Tu vei fi tata, iar eu voi fi mama." 

„Nimeni nu poate să fie arestat în mod arbitrar..." Dar ce înseamnă „poate"? Nu 
s-ar cere să citim „trebuie", deoarece „poate" este, evident, absurd? 

„Voința poporului este fundamentul autorităţii puterilor publice." O dată în plus, 
nu este riscant să presupunem că poporul ar avea o voinţă colectivă? 

„Familia este elementul fundamental al societăţii şi are dreptul la protecție din 
partea societății şi a statului." Dar dacă societatea favorizează cuplurile de 
pederaşti iar statul remunerează născătoarele de îngeri...? 

Nu contest faptul că unele dintre ideile conținute în această vorbărie ar putea fi 
seducătoare dar, pentru a căpăta o semnificație, ele ar trebui, pe de o parte, să fie 
exprimate sub forma unor îndatoriri concrete mai curând decât sub aceea a unor 
drepturi abstracte, şi, pe de alta parte, să se fondeze pe o autoritate care să 
depăşească omul, deci, în nici un caz pe umanitate, care nu este altceva decât suma 
tuturor oamenilor care trăiesc, care au trăit sau care vor trai. „Dacă Dumnezeu nu 
există, totul este permis", constata Dostoievski. Dacă oamenii îşi arogă dreptul lui 
Dumnezeu, care este acela de a spune ce e bine şi ce-i rău, nu poate rezulta nimic 
bun, cel puţin după Geneză. 


CAPITOLUL X 

PENTRU CA SE BAZEAZĂ PE UNUL SAU ALTUL DINTRE CELE 
DOUĂ POSTULATE 

Să admitem, pentru un moment, că vocabula „poporul”, înseamnă ceea ce 
gândesc unii, şi anume că fiecare popor poate fi adus la un numitor comun şi că 

este legitim să 1 se atribuie identitate colectivă. 

În acest caz, democraţia se bazează pe unul dintre postulatele următoare: 

- poporul vrea în mod spontan Binele, şi, accidental, propriul său bine; 

- ceea ce doreşte poporul devine spontan binele. 

Conform primului postulat, Binele este dat dinainte şi poporul îl găseşte în mod 
natural grație unei operațiuni demnă de un Sfânt-Duh, dar care se realizează fără 
acesta, prin miracolul democraţiei. Este suficient să faci ceea ce vrea poporul 
pentru ca totul să meargă bine, adică pentru triumful simultan al virtuţii şi 
prosperității. 

După cel de-al doilea postulat, tot ceea ce doreşte poporul este bun prin 
definiție. Dacă poporul vrea castitatea moravurilor, ea este bună; dacă vrea 
moravuri mai laxe, este bine. Dacă vrea pacea, e perfect; dacă vrea războiul, e bine 
şi aşa. Dacă vrea să distrugă alte popoare, este dreptul său; dacă vrea să se distrugă 
pe sine însuşi; o să-i prindă bine. Dacă vrea, după cum scrie Madiran, „să decreteze 
just ceea ce este injust, că binele este răul, să interzică licitul, să facă obligatoriu 
monstruosul şi să retuşeze totul în acest sens, până la Constituţie: nu avem nici un 
recurs legal democratic sau legitim împotriva acestei voințe populare". Aceasta 
este democrația modernă. 

În prima ipoteză, poporul descoperă binele; în cea de-a doua, îl fondează. În 
prima ipoteză, ridicăm pânzele spre utopie. în cea de-a doua, am decolat spre 
Sodoma. 

Primul postulat mi se pare naiv, iar al doilea odios. Din păcate, atunci când crezi 
în primul sfârşeşti prin a-l accepta pe cel de-al doilea. 

Dictonul roman Vox populi, vox Dei (căruia regretatele pagini roz din Larousse 
îi dădeau această interpretare savuroasă: „Adagiu conform căruia adevărul unui 
fapt, corectitudinea unui lucru sunt stabilite prin acordul unanim al opiniilor 
vulgului” - „vulgul"”, ce bine mergea! - ), acest dicton ne permite să privim mai 
îndeaproape cele două postulate care ne interesează. 

Vox Dei, vox populi: este suficient să ascultăm vocea poporului pentru a auzi 
vocea lui Dumnezeu care vorbeşte prin intermediul său. Acesta este primul 
postulat. 

Vox populi, vox Dei: vocea poporului trebuie să fie ascultată ca vocea lui 
Dumnezeu, altfel spus, poporul este Dumnezeu. Acesta este cel de-al doilea 
postulat. 

Elveţianul Amiel scria: «democrația se bazează pe ficțiunea legală că 
majoritatea nu este numai forța, ci şi dreptatea de partea sa, că ea posedă 
înțelepciunea în acelaşi timp cu dreptul. „O ficțiune legală": nu există definiție mai 
bună.» 


CAPITOLUL XI 

PENTRU CĂ ESTE ÎNSĂRCINATĂ CU TOTALITARISMUL 

Moda opune democrația totalitarismului. 

Asta ne cere, în primul rând, să nu trecem sub tăcere nu numai faptul că 
Napoleon al III-lea a fost ales în al doilea imperiu şi că Adolf Hitler a fost ales 

democratic în postul de cancelar al Reichului, dar şi că, ceea este mult mai grav, 
totalitarismele politice, după cum spuneam mai sus, s-au reclamat întotdeauna de la 
idealurile democratice. Să observam că regimurile monarhice, regimurile 
oligarhice sau cele aristocratice nu au dat niciodată naştere în mod direct 
totalitarismelor: pentru asta, au avut nevoie să treacă întotdeauna prin etapa 
intermediară a democraţiei. În Franţa, a existat 14 iulie înaintea Terorii, iar în 
Rusia, Februarie înaintea lui Octombrie. 

În acelaşi timp, nu există numai un singur totalitarism. 

Ne-am întrebat adesea de ce, dat fiind că procesul de la Nurnberg a avut loc, a 
făcut jurisprudență şi o condamnare de neşters i s-a ataşat partidului National- 
Socialist din Germania, nici un criminal comunist nu a fost judecat ca atare, iar 
personaje care se declară public adepte ale doctrinei şi partidului comunist sunt 
primite peste tot, atât în saloane, cât şi în conducerea guvernelor democratice. Cu 
toate acestea, crimele nazismului şi, respectiv, comunismului, sunt numeric 
incomensurabile: mai puţin de zece milioane de-o parte, peste o sută de cealaltă. 

Acest fenomen curios se explică, am impresia, prin analiza următoare. 

Naţional-socialismul era fondat pe două idealuri: unul mai mult rasist decât 
naționalist, celalalt socialist, adică democratic. Cele două duceau, împreună, la 
totalitarism. în măsura în care blamarea totalitarismului putea fi extinsă asupra 
idealului naționalist, care nu este, prin esență, democratic, era posibil pentru demo- 
craţii să-l condamne şi să facă tot ce le stătea în putinţă pentru a-I extirpa. În ciuda 
apropierii democratice, nu exista nici o înrudire între idealul Celui de-al treilea 
Reich şi democraţiile occidentale. 

Comunismul era fondat pe un singur ideal: cel democratic. Este adevărat că 
dictaturile la care ajungea de fiecare dată nu erau de tip democratic, ci tiranic; că 
structurile comuniste, cu un partid ce formează elita şi prezidiu atotputernic, 
aminteau mai mult structurile aristocratice şi oligarhice; dar idealul rămânea 
„popular"”: depun mărturie ţările-satelit ale URSS, care se intitulau „republici 
democratice populare", ceea ce revine la a spune de trei ori acelaşi lucru. 

Fiind „popular"”, comunismul nu poate fi în întregime rău din punctul de vedere 
al unui democrat. 

Şi asta nu ar fi aşa de grav. 

Democraţia - atunci când nu mai este un mod de selectare a guvernanților - tinde 
spre absolut. Au fost puse la stâlpul infamiei Monarhiile absolute - să vorbim 
despre ele! Racine, istoriograful lui Ludovic al XIV-lea, scria fără nici o jenă 
„Numai Dumnezeu este absolut." Monarhiile se revendică întotdeauna de la alte 
principii decât ele însele: dreptul divin, rasa, tribul, națiunea. Ele au fost adesea 
tiranice în fapte, dar nu sunt în esență. Democraţia este absolută prin definiție, aşa 
cum demonstrează faimoasa formulă „guvernarea poporului, prin popor şi pentru 
popor" pe care o reia, de exemplu, Constituţia Republicii franceze din 1958. Nimic 
nu poate merge mai departe în concepția absolutului. Nimic nu seamănă mai tare 
cu un perpetuam mobile, această aberaţie din fizică. 

Burke, în Reflecţii asupra Revoluţiei franceze, are dreptate atunci când insistă 
asupra pericolelor acestui absolutism. „Într-o democraţie, scrie el, majoritatea 

cetățenilor are posibilitatea să exercite opresiunile cele mai crude asupra 
minorității [...] iar aceasta oprimare a minorităţii va atinge grupuri din ce în ce mai 
largi şi va continua cu mai multă furie decât te-ai putea aştepta din partea 
dominației unui singur sceptru. Sub astfel de persecuții populare, victimele 
individuale se găsesc într-o condiție mult mai demnă de milă decât în oricare alta. 
Sub un prinţ crud, compasiunea umanității le alină rănile; aplauzele poporului 
încurajează perseverenţa generoasă pe care o arată în suferinţa lor; dar cei oprimaţi 
de mulțime sunt lipsiți de orice consolare exterioară. Pe ei umanitatea pare a-i fi 
abandonat, striviți de un complot al întregii specii din care fac parte." Profetic, 
Burke merge chiar mai departe: „Ce instrument eficace al despotismului se va găsi 
în acest uriaş depozit arme ofensive, drepturile omului!" 

Istoria ne arată că aceste derapaje totalitare ale democraţiei sunt monedă curenta. 
În numele drepturilor omului, Revoluţia franceză a ajuns la „populicidul” din 
Vandee. Războaiele Revoluţiei au fost duse sub pretextul eliberării popoarelor 
europene de despotism. Colonizarea republicană a Africii a pretins că le aduce 
unor presupuşi „sălbatici" binefacerile democrației. Revoluţionarii liberali ruşi din 
februarie 1917 au făcut posibilă şi logică Lovitura de stat bolşevică din octombrie, 
cu consecinţele care se cunosc. 

Prin definiție, democrația nu cunoaşte limite. 

Este adevărat că, de ceva vreme, ea se preface că preferă metodele mai uşoare de 
coerciție, dar nu e vorba decât de circumstanţe: numărul intervențiilor armate ale 
Statelor Unite împotriva unor state suverane ar fi mai puțin îngrijorător dacă nu ar 
fi fost realizate toate în numele democraţiei. La animal mare, poftă de mâncare pe 
măsură, întotdeauna a fost aşa; dar dacă lupul îl convinge pe miel că trebuie să fie 
ronțăit pentru a învăţa să trăiască democratic şi mai ales dacă mielul o crede, atunci 
drepturile omului devin un instrument eficace al despotismului. 

Chiar mai instructivă este dominația totală în Occident a unei ideologii difuze, 
numite când orânduire unică, când corectitudine politică, când pret-ă-penser care, 
având la dispoziţie o limbă de lemn, la fel ca ideologia comunistă, şi-a inventat 
propria limbă, pe care am putea-o numi limba de bumbac. 

Spiritele aşa-zis de dreapta şi-au imaginat multă vreme că această ideologie era 
teleghidată de serviciile de propagandă, de dezinformare sau de influență ale 
comunismului, Căderea comunismului ne permite să constatăm că lucrurile nu 
stăteau deloc aşa: această ideologie este o parte inerentă şi fatală a însăşi 
democrației. 

În stare pură, ea are ramificații infinite în toate domeniile, dar se reduce la o 
axiomă simplă: orice autoritate care nu trece pe sub furcile caudine ale sufragiului 
universal, sau nu este delegată de o autoritate care a trecut prin încercarea, 
sufragiului universal, este nelegitimă, imorală, intolerabilă şi trebuie combătută 
prin toate mijloacele, de la suprimarea libertăţii de gândire până la teroare. 

CAPITOLUL XII 

PENTRU CĂ EA SE BAZEAZĂ PE VERTIJUL NUMĂRULUI 

Democraţia este fondată pe cantitatea de votanţi, iar nu pe calitatea lor, atât la 
nivelul sufragiului universal, cât şi la nivelul diverselor parlamente. Într-o 
democraţie, în mod necesar, întotdeauna, prin definiție, cantitatea este mai 
importantă. Gândirea democratică face abstracţie de calitatea alegătorului. Asta mă 
şochează. 

În Criza lumii moderne, René Guenon scria: Însuşi fondul ideii «democratice» 
este acela că un individ are exact aceeaşi valoare ca şi altul, deoarece sunt egali 
numeric, cu toate că ei nu pot fi niciodată egali altfel decât numeric.” În La 
Commune, din 18 mai 1871, Georges Duchâne se indigna cu şi mai mare 
sinceritate: „Adevărul, legea, dreptul, justiția ar depinde de patruzeci de târtiţe care 
se ridică împotriva altor douăzeci şi două care rămân aşezate!" 

Nu spun că numărul nu şi-ar avea importanţa sa. Dacă mai mulți specialişti de o 
competenţă estimată ca fiind egală sunt reuniți pentru a emite o judecată asupra 
unei situații date, să zicem tacticieni în faţa unei bătălii sau medici la căpătâiul unui 
bolnav, este corect să fie urmată decizia celor mai numeroşi care au ajuns la un 
acord. Dar atunci când nu se mai pune chestiunea competenţei, este dificil să nu-i 
dai dreptate lui Burke: „Se spune că douăzeci şi patru de milioane ar trebui să aibă 
un cuvânt mai greu de spus decât două sute de mii. Exact, în cazul în care 
constituția unui regat ar fi o problemă de aritmetică." însă nu este. Seneca mergea 
până la a afirma că „opinia mulțimii este indicele răului cel mai mare", iar Gandhi 
observa că „eroarea nu devine adevăr înmulțindu-se”. 

„Sufragiul universal este democrația însăşi”, mărturisea cu ingenuitate 
Lamartine. Ei da, exact asta e problema. 


CAPITOLUL XIII 

PENTRU CA SE BAZEAZĂ PE VERTIJUL EGALITĂŢII 

În general, democraţia este asociată noţiunilor de egalitate şi de libertate, fără a 
se observa că egalitatea şi libertatea sunt în general în funcție inversă una de 
cealaltă, după cum arăta Soljeniţîn în discursul său de la Lucs-sur-Boulogne: 

„De fapt, nu se poate ajunge la egalitatea absolută decât suprimându-se absolut 
orice libertate, iar orice libertate acordată inițiativei duce în mod necesar la 
inegalităţi crescânde", par să presupunem că vocaţia democraţiei constă tocmai în 
concilierea acestor două idealuri, nelăsând să se dezvolte unul în detrimentul 
celuilalt. Ar fi o misiune de calitate, dar țările care au aplicat-o în acest sens s-au 
descurcat, în general, bine. Vom studia acest aspect mai târziu. 

Din păcate, aceste excepții sunt rare. 

De obicei, democraţule nu manifestă decât o simpatie strict limitată faţă de 
libertate. Este suficient să botezi un adversar politic „inamicul poporului" sau 
„trădător social" pentru ca libertățile de gândire şi de opinie să-i fie automat 
retrase. „Fără libertate pentru inamicii libertății" este un slogan absolutist, 
caracteristic pentru mentalitatea democratică. De altfel, el ar putea într-un sens să 
se justifice, democratul spunându-i nedemocratului: „Dacă nu vreți să aplicaţi 

regulile mele, ieşiţi din joc şi, în acest caz, vă arunc în închisoare." Dar prin ce erau 
inamicii libertății țăranii din Vendée care doreau ca preoţii lor, ne-blasfematori, să 
țină în continuare slujbele? Or, se ştie ce au păţit şi unii şi ceilalți, iar explicația e 
foarte simplă atunci când înlocuim sloganul mascat „Fără libertate pentru inamicii 
libertății" prin sloganul demascat „Fără libertate pentru inamicii egalității". 

Şi astăzi, în cele mai multe cazuri, democrațiile par să favorizeze sistematic 
egalitatea, cu toate limitările libertății individuale pe care aceasta le impune. 
Numărul legilor, decretelor, regulamentelor administrative care ne leagă şi sufocă 
statul şi politicul este în continuă creştere. Faptul că orice cetăţean european 
trăieşte astăzi sub o dublă subordonare, națională şi europeană, multiplică aceste 
limitări supărătoare ale libertăţii omului şi cetățeanului. 

În revanşă, egalitatea este impusă în mod din ce în ce mai despotic. 

Reacţionarul Flaubert îi scria socialistului George Sand: „Întregul vis al 
democraţiei constă în a-i ridica pe proletari la nivelul de prostie al burghezilor. 
Visul s-a împlinit în mare parte." 

În sensul butadei, este adevărat că, la începuturile sale, democrația franceză, de 
exemplu a celei de-a treia republici, avea ca scop ridicarea proletarului la nivelul 
burghezului, în sensul prosperității şi culturii. Dar nu mai este cazul. Scopul 
democrației moderne pare a fi mai curând aducerea burghezului la nivelul 
proletarului, nivelarea făcându-se sistematic în jos, de pildă în tot ceea ce priveşte 
educația națională: coborând nivelul bacalaureatului s-a reuşit acordarea diplomei 
majorității candidaților, ceea ce nu putea avea decât efect demagogic pozitiv, dar 
cultural negativ, fără a mai vorbi de nedreptatea care li se face elevilor, înşelați 
sistematic asupra propriei competenţe... 

Montesquieu, în Spiritul legilor, nu se înşelase: „Dragostea pentru democraţie 
este cea pentru egalitate." 

lată de ce, natura umană fiind adesea aplecată mai mult spre invidie decât spre 
generozitate, clasele cele mai puţin favorizate îşi doresc de obicei democrația, în 
dorința de a atenua diferenţele care le separă de aşa-numitele clase superioare, în 
timp ce clasele numite superioare nu au decât de pierdut forţându-se să păstreze un 
status-quo cât mai mult timp posibil. Aceste conflicte, care țin mai mult de 
„Ridică-te tu ca să mă aşez eu!" decât de lupta de clasă a lui Marx, sunt perfect 
naturale şi chiar, atâta vreme cât un stat vigilent asigură reglarea lor, de un efect 
vital fericit, căci se fondează nu pe egalitatea către care tind ci pe inegalitatea din 
care iau naştere. 

În schimb, o dată ce un anumit prag de egalitate fecundă a fost depăşit, entropia 
egalitară produce efecte mai puţin fericite. 

Închiderea progresivă a plajei de salarii şi, sub presiunea fiscală, a cele a 
veniturilor, este făcută pentru a seduce masele, dar este catastrofică pentru arta de a 
trăi a unei naţiuni. Nu putem decât să ne bucurăm de dispariția progresivă a unei 
anumite mizerii, dar nu trebuie să ne felicităm, în acelaşi timp, pentru sărăcirea 
claselor bogate care, la un moment dat, găseau plăcerea de a favoriza artele, de la 
sculptură la operă? 

Nu trebuie să ne îngrijoreze şi formarea unui lumpenproletariat tipic 

contemporan, care îşi găseşte originea într-o egalitate obligatorie dar utopică? 
Avem, mai mulți bacalaureaţi şi chiar mai mulți analfabeți; mai puţini săraci şi mai 
mulți şomeri. Pe de altă parte, un abis de netrecut separă un licenţiat de universitate 
de un vechi absolvent al unei înalte şcoli. Nu vedem ce poate fi sănătos în această 
evoluţie. 


CAPITOLUL XIV 

PENTRU CĂ DE LA „LUMINI" LA SPÂNZURĂTOARE NU E DECÂT 
UN PAS, AŞA CUM BINE S-A VĂZUT ÎN 1789 

Nu toate democrațiile sunt revoluționare, iar nu toate revoluțiile sunt 
democratice, Soljeniţin a îndrăznit chiar să spună, în acelaşi discurs de la Lucs-sur- 
Boulogne, că toate revoluțiile sînt rele. Confederaţia elvetică este în mod sigur 
democratică, dar ea a rezultat dintr-o câştigare a independenței, iar nu dintr-o 
revoluţie, Aşa-zisa revoluție americană nu este o revoluție: a fost de asemenea 
câştigarea independenței pentru o ţară care se simţea în stare să zboare cu propriile 
sale aripi. Faptul că ambele evenimente au fost sângeroase nu scuză cu nimic 
apropierea suspectă pe care o cultivă democraţia cu sindromul revoluționar. 

Cine spune „democraţie" spune „drepturile omului”, spune „1789", cine spune 
„„1789" spune „secolul luminilor”. 

Da, dar cine spune „1789" spune şi „1793, carnagiu, ghilotină, înecări, 
populicid, coloane infernale, căsătorii republicane, şase sute de mii de morți, 
Ludovic al XVI-lea, Maria-Antoaneta şi Madame Elisabeth asasinați public, rapt şi 
asasinat clandestin al ducelui d'Enghien", pe scurt, spânzurătoare, căci drumul între 
Enciclopedie şi Teroare este foarte scurt, luminile produse de aşa-zişii filozofi fiind 
garnisite din abundență cu aşa-zişi patrioți. 

„Revoluţia este una", spunea Clemenceau. 

Oh! toate regimurile au comis atrocități. De la Saint-Barthélemy până la 
supliciul lui Damian, bătrâna Franță nu s-a abținut, şi chiar religia creştină a 
păcătuit prin sabie şi prin ruguri îmbibate cu răşină(evident că autorul se referă la 
catolicism şi practicile sale: inchiziția). Dar democrația devenită religie a 
drepturilor omului străluceşte tot mai mult printr-un cult al toleranţei care merge 
până la o practică generalizată a intoleranţei. 

Forma modernă este pretinsul Tribunal penal internațional, instituit în 1993 la 
Haga, fără mandat ONU, sarcina sa fiind mai puţin aceea de a judeca criminali, cât 
de a condamna pe oricine are onoarea de a displace pseudo-comunității 
internaţionale... paradoxal constituită de 19 ţări din 185 de membri ai ONU. 


CAPITOLUL XV 

PENTRU CĂ DEMOCRAȚIA ESTE CONTRA NATURII 

Nu cer alt martor decât pe Jean-Jacques Rousseau însuşi, în a sa Nouvelle 
Héloïse: “Luînd termenul în accepțiunea sa curentă, nu a existat niciodată o 
adevărată democraţie şi nici nu va exista vreodată. Este împotriva ordinii naturale 
ca numărul mai mare să conducă, iar cel mai mic să fie condus." 

Observaţia nu e rea deloc. 

E suficient să urmărim o haită sau o curte de păsări pentru a observa că şefii nu 
sunt aleşi ci se impun prin forță. Aud imediat obiecțiile democratice: oamenii nu 
sunt animale (Oh! atât de puţin!) iar omul este „o fiinţă a cărei esenţă contrazice 
modul de existență, o ființă a naturii a cărei esență constă în contrazicerea naturii, 
dominarea ei în interior prin voinţă şi în exterior prin tehnică" (Hubert Saget, 
Ontologie şi biologie). Pe scurt, rolul democrației este acela de a-l purifica pe om 
de fiara care este el în mod natural şi a-l învăţa să nu mai trăiască în hoardă, ci în 
turmă. Foarte bine. 

Toate acestea nu contrazic deloc faptul că, în toate civilizațiile umane, numărul 
mai mic - indiferent de modul cum a fost desemnat, chiar democratic - s-a ridicat 
întotdeauna deasupra celui mai mare comandându-i, şi că acest lucru nu convine 
deloc spiritului democrației drept-umaniste. Fără supărare, apariţia unei aristocrații 
- fie ea a talentului, a meritului, a alegerii, a voinţei de putere, a bogăției, a 
eredității reale sau presupuse - este un fenomen natural; or, aristocrația este, prin 
definiție, o minoritate. Pentru a împiedica producerea acestui fenomen şi pentru a 
impune guvernarea numărului mai mare, e nevoie de o legislație fondată pe un 
ideal abstract, adesea contrazis de realitatea faptelor. 


CAPITOLUL XVI 

DIN MOTIVE ESTETICE 

Este adevărat că, estetic, ideea de democraţie, această câmpie monotonă unde 
1=1=1=1 la infinit nu mă seduce în nici un fel. Prefer structurile mai ierarhizate, 
mai colorate, mai arhitecturale. 

Dar aş vrea să vorbesc mai ales despre bilanţul estetic al democraţiulor în 
comparaţie cu cel al altor regimuri. 

Ştiu că unele dintre cele mai frumoase exemple greceşti au fost construite în 
perioada numită democratică, că există o pictură elveţiană deloc neglijabilă şi că 
zgârie-norii americani fot fi consideraţi opere de artă. Dar nu mă pot împiedica să 
consider că arta constituie pe de o parte un lux, iar pe de altă parte o căutare 
pasionată a adevărului, şi că democrației moderne, care tratează luxul cu o 
condamnare puritană şi consideră că poartă în sinea ei tot adevărul de care are 
nevoie umanitatea, îi lipseşte talentul în domeniul estetic. 

Priviţi Franţa, căreia Vechiul Regim i-a lăsat moştenire Place Vendôme, iar 
Noul Beaubourg; Vechiul, Palatul Regal, Noul, coloanele lui Buren; Vechiul, 
Louvre-ul, Noul, piramida sa. Comparaţi acţiunea vechilor mecena şi cea a 
„sponsorilor" privaţi sau a administratorilor publici de astăzi. 

Bunul gust fiind, pentru a-l parafraza pe Descartes, lucrul cel mai prost împărțit 
în lume, este şi cel mai puţin democratic. 

CAPITOLUL XVII 

PENTRU CĂ DEMOCRAȚIA NU A FUNCȚIONAT CU ADEVĂRAT 
NICIODATĂ... 

Această declarație poate părea stupefiantă în epoca noastră, când toată lumea 
crede că e singurul regim viabil, dar hai să aruncăm o privire către marile 
democrații din istorie. 

Democraţia ateniană era fondată pe sclavie, fiecare cetăţean atenian posedând în 
medie cinci sclavi. Cu siguranță, exista egalitatea cetățenilor, dar nu şi cea a 
locuitorilor, de vreme ce o şesime din populaţie era proprietara celorlalte cinci 
şesimi. 

Republica romană nu a fost prea democratică. Formula Senatus Populusque 
Romanus adică faptul că Roma se considera o societate formată din două pături, 
patricienii şi plebeii, cărora trebuie să le adăugăm o a treia: sclavii care, începând 
cu secolul al III-lea, au devenit atât de numeroşi, încât plebeii au fost scutiți să mai 
muncească. 

Democraţia elveţiană este, cu siguranţă, cea care poate fi admirată cel mai mult, 
dar este o democraţie directă, compensată în mare măsură de structurile 
tradiționale ale societăți, în particular de cele ale cantoanelor. Elveţianul care 
votează o face, în general, asupra unor chestiuni care sunt de resortul şi competența 
sa. 

Democrația engleză este considerată ca fund întemeiată pe Magna Charta, pe 
care baronii revoltați au obținut-o cu forța de la loan Fără de Ţară în 1215. 
Articolele principale ale acestui document garantau drepturile feudalilor şi 
privilegiile oraşelor. De-abia în 1679 libertatea individuală a început să fie 
garantată prin habeas corpus. Scăderea progresivă a puterii regale era compensată 
în mare parte printr-o structură socială care, oficial, avea două pături - lorzii şi 
membrii Camerei Comunelor - dar, în realitate, existau trei niveluri: lorzii, acea 
gentry care în scurt timp s-a amestecat cu marea burghezie, şi poporul de rând. 
Clasa mijlocie însăşi era împărțită, din punct de vedere social, în trei straturi: upper 
middle class, middle middle class şi lower middle class, având deasupra the upper 
class şi dedesubt the lower classes, la plural. Atât timp cât s-a menţinut această 
coloană vertebrală, Marea Britanie a rămas, în ciuda limitelor teritoriului şi 
populației sale, o naţiune grandioasă, în care conceptul de „gentleman", fondat mai 
întâi pe o diferenţă de rasă, apoi de clasă, şi în cele din urmă de cultură, a asigurat 
reglementarea fluxului social ascensional. 

În toate acestea, monarhia juca un rol simbolic esenţial, dar fără responsabilităţi 
politice veritabile. Atunci când, sub presiunea Camerei Comunelor, regii au 
început să fabrice lorzi pe bandă rulantă pentru a dilua calitatea în cantitate, 
societatea engleză a început să se clatine, cu rezultatele pe care le cunoaştem. Din 
fericire, legislația britanică a permis conservarea câtorva mari averi care asigură 
tării un anume echilibru în continuitate. 

Democrația americană a fost întemeiată de aristocrați precum Jefferson şi 
Hamilton, şi puţin a lipsit ca Washington să devină rege. De atunci, câteva 
elemente, mai degrabă sociale decât politice, au jucat un rol în atenuarea defectelor 


20 


democraţiei: 

- marile familii: americanilor li se pare firesc ca preşedinţii americani să fie 
înrudiți îndeaproape, ca un preşedinte să-şi numească propriul frate în postul de 
ministru al Justiţiei, că un altul îi încredinţează soției sale organizarea sistemului de 
sănătate publică; 

- marile averi: de exemplu, principalele ambasade americane sunt acordate în 
mod sistematic unor political appointees, adică donatorilor care l-au susţinut 
financiar pe preşedinte; 

- marile universități din Ivy League: acestea formează o elită tradițională, 
cimentată pe un mod de viaţă comun, convingeri comune şi, adesea, căsătorii 
contractate în acelaşi mediu; 

- societățile secrete create pe lângă marile universități: membrii lor deţin o mare 
parte a puterii politice; 

- tradiția religioasă protestantă: aceasta face ca orice reuşită materială să fie 
percepută ca o răsplată divină; 

- respectul unanim pentru Constituţie ca instituție sacră; 

- alegerea preşedintelui republicii de către Colegiul electorilor; 

- acceptarea generală a diferenţelor dintre nivelurile de trai, consacrând reuşite 
profesionale mai mult sau mai puţin însemnate; astfel, salariul unui patron poate 
ajunge de cinci sute de ori mai mare decât cel al unui angajat. 

Totuşi, este adevărat că Statele Unite au făcut din democraţie un sistem absolut 
pe care pretind să-l impună lumii - atitudine care provine în acelaşi timp dintr-o 
nevoie de hegemonie firească pentru o mare națiune, dintr-un mesianism moştenit 
de la puritani şi din convingerea justificată potrivit căreia expansiunea doctrinei 
democratice este benefică pentru deschiderea unor noi pieţe - dar se observă că 
versiunea neîndulcită în vreun fel pe care o rezervă exportului diferă considerabil 
de cea domestică. 

A contrario, să ne oprim asupra istoriei democraţiei franceze. 

Ea a fost, la început, opera burgheziei. Poporul, cei neînsemnaţi, nu au profitat 
de loc de pe urma ei în faza inițială, servind mai ales drept carne de tun pentru 
armatele Republicii, apoi ale Imperiului, apoi iarăşi ale Republicii. Pe măsură ce 
ideile sociale - care nu sunt în mod necesar democratice - avansau ineluctabil, a 
trebuit să se renunţe la votul cenzitar, această aberaţie a cupidității, şi să fie înlocuit 
cu votul universal, această aberaţie a inteligenţei. Forţele populare fremătau de la 
Revoluţia franceză care, din punctul lor de vedere, fusese ratată, iar burghezia n-a 
ezitat să le zdrobească atunci când n-au mai avut decât o cale de expresie, aceea a 
Comunei din Paris. S-a văzut bine, în timpul celui de-al Doilea Război Mondial şi 
al războiului din Algeria, că Franţa nu se reconciliase cu ea însăşi, fapt deloc 
surprinzător dacă ne gândim că e singura ţară în lume care are o sărbătoare 
naţională şi un imn de stat care celebrează divizarea şi nu unirea. În mai puţin de 
două sute de ani, Constituţia a fost schimbată de şaisprezece ori, prin aventura 
colonială s-a violat unul dintre principiile de bază ale democrației, dreptul 
sacrosanct al popoarelor de a dispune de ele însele, şi nu a fost ales prin sufragiu 
universal deci un conducător cu adevărat mare. Democraţia a avut parte de câțiva, 

fie, de la Napoleon la de Gaulle, dar nici unul nu a fost adus la putere de maşinăria 
electorală care, în Franţa, nu a servit niciodată decât pentru distilarea mediocrităţii, 
când nu a contribuit decisiv la înflorirea corupției. 

O spun deschis: sunt democrat cu moderație şi doresc să scutur petalele 
margaretei democratice, în Elveţia, aş fi putut fi un democrat pasionat; în Statele 
Unite, unul puţin entuziast; în Franţa, democrația nu mă atrage deloc. 


CAPITOLUL XVIII 

. IAR ACUM, NU MAI POATE FUNCȚIONA DELOC 

În frumuseţea concepţiei sale originale, pe care n-am nici un motiv s-o neg, 
democraţia înseamnă, făcând abstracţie de rezonanţele ei populiste, egalitariste, 
revoluţionare, demagogice, moralizatoare, că este bine ca membrii unui anumit 
grup să-şi aleagă conducătorii şi că e bine ca aceşti conducători să ducă la 
îndeplinire mandatul care le-a fost acordat, adică să respecte opinia celor care i-au 
instalat în funcţie. Până aici nu e nimic de criticat, cu excepția faptului că alegătorii 
lor nu au neapărat dreptate, şi e posibil ca alegătorii unui alt candidat să se înşele 
mai puţin. 

Am exprimat deja rezervele pe care le am faţă de noţiunea de opinie colectivă. 
Dar voi merge până la a recunoaşte că, atât timp cât o consideram ca suma 
algebrică a diverselor opinii individuale, îi puteam apăra nu doar existenţa, ci şi 
legitimitatea. Presa însăşi a jucat un rol destul de onorabil în această chestiune, atât 
timp cât a avut organe care să predice idei contrare. Din nefericire, totul s-a 
schimbat: mijloacele contemporane de informare în masă fac opinia publică nu 
doar iluzorie, ci şi derizorie. În zilele noastre, cvasiunanimitatea este un fapt 
obişnuit, grație procedeelor de manipulare a informației cărora, potrivit experților, 
nu le rezistă decât 7% din populaţie, dar nu mai poate fi vorba de o opinie sinceră 
şi independentă. Imensa majoritate a publicului se impregnează, pur şi simplu, cu 
gândirea unică pe care i-o inoculează zilnic diverse organe de informare şi de 
dezinformare (care nu diferă decât prin nume şi repetă neîncetat practic acelaşi 
lucru). 

Trebuie să observăm următoarele fapte: 

- într-un regim autoritar, trebuie să ne supunem autorității şi putem 
crede ceea ce vrem; 

- într-un regim totalitar, putem, în cazuri extreme, să nu ne supunem 
autorității, dar este indispensabil să gândim la fel ca aceasta; 

- într-un regim de democraţie absolută, nu mai putem să gândim decât 
în felul în care gândeşte autoritatea şi, în consecință, noțiunile de supunere 
sau nesupunere sunt depăşite. La aşa ceva se referea Orwell când arăta cum 
eroul său ajungea să-şi iubească torționarul. 

Dacă democrația este legată indestructibil de opima publică, mass media 
democratice au făcut imposibilă orice veleitate pentru democraţie. 

CAPITOLUL XIX 

PENTRU CĂ, TOTUŞI, PUTEM ALEGE 

Propaganda actuală tinde să ne facă să credem că omenirea nu are de ales decât 
între democraţie, sursă a tuturor lucrurilor bune, şi totalitarism, sursă a tuturor 
relelor. 

Este fals. 

Putem, desigur, să aderăm la o teorie care afirmă că, în cursul istoriei, toate 
popoarele au avut de suferit sub regimuri dezastruoase, că Statele Unite ale 
Americii au dat naştere unei Constituţii ideale, sub domnia căreia egiptenii, 
sumerieni, grecii din veacul lui Pericle, mandarinu chinezi şi aborigenii din 
Australia ar fi fost mai fericiți, şi că acum se cuvine ca această constituție să le fie 
impusă tuturor popoarelor lumii, fie că ele o vor sau nu. 

Pe de altă parte, putem să arătăm mai mult respect şi curiozitate şi să observăm 
că există şi alte mijloace de alegere a guvernantilor decât cele democratice. Să nu- 
mi fie citat Churchill: 

„Democraţia este cel mai rău dintre toate regimurile, cu excepţia celorlalte." 
Butada e nostimă, dar nu înseamnă, literalmente, nimic. Nu trebuie decât să 
cercetăm istoria pentru a vedea că alte sisteme au dat rezultate bune. 

Monarhia mai mult sau mai puţin ereditară, opusă democrației pe de o parte, 
„tiraniei" (adică dictaturii) de cealaltă parte, a fost regimul cel mai răspândit în 
lume vreme de mii de ani. Era atât de populară, încât evreii înşişi, în pofida sfatului 
înțelepților lor, au cerut să aibă un rege pentru a „face ca toată lumea" (Samuel 1, 
VIII, 5). Importanţa eredității a fost adesea hotărâtoare: în Egiptul antic, nu ajungea 
să fii fiu de faraon pentru a aspira la domnie, trebuia să fii fiul faraonului şi al 
surorii acestuia. Statele Unite ale Americii au depus mari eforturi pentru a-l face 
pe Hirohito, cel de-al 124-lea împărat al Japoniei, să mărturisească faptul că nu era 
de origine divină. Albert Camus, care cu greu ar putea fi suspectat de 
reacționarism, îi definea pe adevărații monarhişti ca „aceia care împacă dragostea 
adevărată pentru popor cu dezgustul față de formele democratice”. 

Să precizăm: monarhia ereditară nu era un mod de alegere a guvernantului, ci 
mai degrabă un mijloc de a evita necesitatea alegerii guvernantului, alegerea 
inițială fiind făcută o dată pentru totdeauna, fie prin deliberarea pairilor, fie prin 
luptă, fie ca urmare a unui accident atribuit divinității, iar această opţiune se 
perpetua din două motive: unul ținând de credința în transmiterea ereditară a 
calităţilor conducătorului („sângele apă nu se face", „ce naşte din pisică, şoareci 
mănâncă"), celălalt rezultând dintr-o constatare elementară: instalarea noului 
conducător necesită întotdeauna eforturi, bani şi, uneori, vărsare de sânge, de care 
e mai bine să se facă economie. 

În timpul regimului republican, romanii alegeau doi consuli care, în caz de 
nevoie, cedau locul unui dictator unic şi temporar, care trebuia să fi fost odată 
consul şi pe care îl desemna unul dintre cei doi consuli în exercițiu, în urma unei 
trageri la sorți. 

Deşi patrician, Iulius Cezar s-a lăsat adus la putere de către plebe, cu preţul unui 
război civil. După el, Imperiul Roman a recurs la sistemul adopției, constând în 

desemnarea conducătorului de către predecesorul său. Sistemul acesta a avut mai 
mult sau mai puţin succes vreme de sute de ani, până când a fost înlocuit de 
sistemul aclamaţiilor: atunci, legiunile l-au numit împărat pe generalul lor favorit, 
creând astfel o instabilitate care, în cele din urmă, a dus la pieirea statului. 

Monarhia electivă, aflată în întregime în mâinile nobilimii, în asemenea măsură 
încât votul nefavorabil al unui singur nobil putea conduce la eşecul unor alegeri, a 
cunoscut, totuşi, epoca sa de glorie în Polonia. 

Diferite ţări au cunoscut regimuri oligarhice care şi-au îndeplinit perfect funcția: 
nu ştim ca republica venețiană sau cea genoveză să se fi plâns prea tare de acest 
sistem pe care l-au adoptat. 

Dacă sistemul acordării de părți din domeniul regal nobililor care renunţau la 
putere a dat rezultate deplorabile în Rusia - ţara fiind divizată la maximum de către 
prinții care doreau să-şi doteze echitabil descendenţii - feudalitatea occidentală, cu 
articulațiile sale organice dintre suzerani şi vasali, a pus bazele lumii în care trăim. 

Atât în „tiranie" cât şi în democraţie, grecii din antichitate desemnau aproape o 
mie dintre magistrații lor prin tragere la sorți, modalitate care avea meritul de a 
acorda cel puţin o şansă competenţei şi virtuții. 

În toate civilizațiile, votul a constituit adesea un mod de desemnare a 
guvernantilor, dar, de obicei, era un vot rezervat unor pairi, şefi de trib, patriarhi, 
războinici care-şi dovediseră meritele. Hugues Capet a fost purtat pe scut de seniori 
care îi erau aproape egali, iar împăratul Sfântului Imperiu era ales de electori 
ereditari. 

Papa este ales de colegiul cardinalilor, care, la rândul lor, au fost numiţi de către 
papă şi aleşi dintre episcopi, şi aceştia numiţi de către papă. Suntem departe de 
sufragiul universal. 

Unii dictatori, care au preluat puterea în urma unui război civil, a unui război 
între state, a unor intrigi sau a unei lovituri de stat, nu au fost întotdeauna 
conducători răi, mai ales în comparație cu un Hitler, ales în maniera cea mai 
democratică cu putinţă. 

Clasele conducătoare se recrutează în general prin ereditate sau prin cooptarea 
matrimonială, dar funcțiile lor diferă de la o ţară la alta. Aristocrația franceză a fost 
legată la început de posesiunea pământurilor, cea rusească s-a constituit practic 
exclusiv în slujba ţarului. Un nobil portughez care nu mai are mijloacele de a duce 
un „trai nobil" îşi pierde noblețea. 

Orice autoritate presupune asentimentul celor care 1 se supun, chiar şi atunci 
când nu se bazează pe democraţie. „Sunt conducătorul lor, trebuie neapărat să-i 
urmez", spunea un ofițer francez, reluând fără să ştie gândurile lui Burke: „Cei care 
pretind să conducă trebuie, într-o mare măsură, să urmeze. Ei trebuie să-şi 
conformeze directivele la gustul, talentul şi caracterul celor pe care vor să-i 
comande." Un ambasador francez se extazia în fața uşurinței cu care se făcea 
ascultată Ecaterina cea Mare. Ea a răspuns, râzând: „Mă informez pentru a şti ce-ar 
dori ei să facă, apoi le poruncesc chiar acest lucru." 

Dacă faptul acesta este adevărat, nu există autoritate care să poată fi uzurpată în 
mod durabil, dar, pentru ca ea să rămână legitimă, guvernanţii nu trebuie să 

depindă de capriciile celor guvernaţi. Se întâmplă ca democrația să furnizeze 
această garanție; se întâmplă şi ca ea să n-o furnizeze şi, în orice caz, sunt şi alte 
regimuri care o oferă la fel de bine ca ea. 


CAPITOLUL XX 

PENTRU CĂ DEMOCRAȚIA E RAREORI DEMOCRATICĂ 

Încă o dată, nu neg aspectele seducătoare ale ideii democratice, dar nu văd că 
democraţia reală şi-ar ține promisiunile. 

Ca mijloc de desemnare a guvernanţilor, ea este expusă tuturor trucurilor 
electorale: de o parte a Atlanticului se interpretează greşit cu bună ştiinţă buletinele 
de vot, de cealaltă parte sunt chemaţi morții la urne; nu a trecut mult de când, în 
marea epocă a referendumurilor, pe ţărmul opus al Mediteranei, urnele erau 
umplute dinainte. Chiar şi atunci când nu se ajunge până acolo, sistemul de 
campanie electorală subvenționată şi mediatizată falsifică toate datele; cât despre 
promisiunile electorale, ne întrebăm cum de-i mai pot impresiona pe alegători: 
„Sunt om politic şi, în calitate de om politic, am prerogativa de a minţi de câte ori 
vreau", proclama fără jenă Charles Peacock, prieten cu Bill Clinton. 

Ca etică, democrația este profund dezamăgitoare. Ea nu suportă nici o altă 
teorie, nici un alt mod de viaţa decât ale sale. Se pretinde tolerantă, dar nu se 
tolerează decât pe sine. Atunci când, într-o ţară ca Franţa, 15% dintre alegători au o 
atitudine pe care ea o respinge, îi ostracizează după ce modifică legea electorală 
astfel încât aceştia să nu beneficieze de nici un fel de reprezentare. Atunci când, în 
țări precum Austria şi Italia, un partid pe care ea îl respinge ajunge, pe căi perfect 
democratice, să se apropie de putere, strigătele se aud până departe. Libertatea de a 
gândi altfel decât ea o sufocă peste tot cu blândeţe. Şi când are nevoie să-şi încalce 
propriile dictate, nu ezită să o facă. Aventurile coloniale ale Franţei şi Marii 
Britanii stau mărturie în această privință. Mai recent, intervenția americană în 
Somalia sau agresiunea NATO împotriva Iugoslaviei dovedesc că democrațiile 
sunt perfect capabile de a comite crime de război în numele drepturilor omului. 

Ca sistem de guvernare, democrația se ridiculizează pe sine în fiecare clipă. 
Orice manifestaţie de stradă care întrerupe traficul, orice blocare a străzilor, orice 
grevă a funcționarilor care-mi împiedică circulația sunt pe deplin antidemocratice 
nu doar pentru că atentează la drepturile cetăţeanului, ci pentru că autorizează 
minoritățile să oprime majoritatea. Ar părea evident că, într-o democrație demnă de 
acest nume, fiecare trebuie să aibă mijloacele de a se exprima fără a-şi leza 
vecinul. 

Dacă adăugăm la aceasta diferitele ocazii în care parlamentul nu consultă 
națiunea în privința unor probleme majore (cum ar fi abandonarea suveranității sau 
a valorilor morale tradiționale, agresiunile armate declanşate fără declaraţie de 
război, stabilirea pedepselor pentru violatori şi ucigaşii de copii), vom vedea că 
democrația în funcțiune nu este decât un simulacru de democraţie. 

CAPITOLUL XXI 

CE M-AR PUTEA FACE SĂ DEVIN PUȚIN MAI DEMOCRAT 

Să recapitulăm. 

Sunt democrat doar cu moderație pentru că sunt bombardat prea mult cu 
afirmaţii despre idealul democratic; pentru că nu sunt convins de excelența 
infailibilă a metodelor democratice pentru alegerea guvernantilor; pentru că nu mi 
se pare credibil faptul ca acelaşi sistem să aibă aceleaşi virtuţi în toate epocile şi în 
toate regiunile; pentru că mă îngrijorează soarta minorităților pe care majoritățile 
au tendinţa de a le zdrobi; pentru că însuşi cuvântul „democrație” nu mi se pare că 
ar mai avea un sens foarte clar; pentru că noţiunea de „popor" în numele căreia 
democraţia caută să se impună nu mi se pare, nici ea, prea limpede; pentru că, în 
zilele noastre, calitățile democraţiei se postulează, mai degrabă decât să fie 
demonstrate; pentru că democraţia, aşa cum este ea practicată în epoca noastră, are 
toate defectele religiilor obscurantiste, fără a avea şi virtuțile acestora; pentru că 
filozofia drepturilor omului mi se pare net inferioară celei a îndatoririlor; pentru că 
democraţia se bazează pe o confuzie între binele public şi capriciile publicului; 
pentru că ea conduce fără greş la diverse forme de totalitarism; pentru că preferă 
principiul cantităţii în detrimentul principiului calităţii, pentru că, predicând 
egalitatea, este în mod necesar entropică; pentru că, mereu căutând să impună 
utopii, recurge cu dragă inimă la teroare; pentru că nu este o formă de viață 
conformă cu natura; pentru că o consider nocivă pentru cultură şi civilizație; pentru 
că nu funcționează decât cu condiția de a fi temperată din plin de principii 
antidemocratice; pentru că mass media actuale privează cetăţeanul de orice şansă 
de a formula o judecată independentă; pentru că e greşit să se pretindă că nu există 
alternativă la democraţie; pentru că democrația tinde să se renege pe sine de câte 
ori are ocazia. 

Anticipez întrebarea care nu va întârzia să-mi fie pusă: „Ce altceva propuneţi?” 

Răspunsul nu face obiectul acestui opuscul. Am spus, de altfel, care regimuri se 
bucură de simpatiile mele personale. Aici, cred că am arătat destul de convingător 
că omenirea a găsit adesea mijloace de a se guverna care nu erau deloc 
democratice şi care, totuşi, au fondat mari civilizaţii. În schimb, nu am ştiinţă de 
vreo mare întreprindere industrială sau comercială care să se guverneze 
democratic. Nu am auzit niciodată vreun dirijor consultându-se cu percuţionistul 
sau cu vioara întâi în privinţa interpretării unei simfonii, nici un bucătar 
supunându-se opiniei majoritare a ucenicilor - şi cu atât mai puţin celei a clienților 
- pentru gătirea unui sos. Şi nu văd de ce însuşi destinul comunităților noastre, 
adică al nostru, ar trebui să fie dirijat prin metode care, de altfel, şi-au dovedit din 
plin inepţia. 

De asemenea, resping tendinţa contemporană care constă în a crede că trebuie să 
fii democrat dacă eşti creştin, sub pretextul că principiile creştine şi cele 
democratice interfera în anumite aspecte. Bineînţeles, ele coincid în privinţa 
respectului datorat omului, dar în nici un caz nu sunt identice în ceea ce priveşte 
structura ideală a societății. Credeţi-mă, dacă bunul Dumnezeu ar fi fost democrat, 
ne-ar fi făcut şi pe noi să o ştim. 

„Atunci, se insistă, dacă vă dăm dreptate, dacă respingem dezgustaţi democrația 
aşa cum este ea practicată astăzi, ce regim ar trebui să adoptăm?” 

Eu vreau cu dragă inimă să devin puţin democrat, daca se aplică strict concepția 
lui Henry Ford. 

„Democraţia al cărei partizan sunt, scria el în autobiografie, este cea care le dă 
tuturor aceleaşi şanse de reuşită..." (până aici, toată lumea e de acord) „.... potrivit 
capacității fiecăruia”. Şi în punctul acesta toți veritabilui democrați moderni se 
revoltă, căci, fără a o spune deschis, ceea ce ei nu acceptă defel este faptul că 
oamenii nu au aceleaşi capacităţi, şi au dreptate: a accepta lucrul acesta ar însemna 
dezvăluirea adevăratei feţe a angrenajului ierarhiei. lar a accepta că aceste 
capacităţi diferite sunt încununate de reuşite diferite înseamnă, mai rău, a 
recunoaşte că locul de frunte li se cuvine celor mai buni. 

Dar Henry Ford merge încă şi mai departe: „Cea pe care o resping eu, continuă 
el fără teamă, este democraţia care pretinde să acorde numărului autoritatea care 
aparţine de drept meritului." 

Meritul opus numărului! Autoritatea atribuită meritului! Mi se pare, mister Ford, 
că nu despre democraţie vorbiți dumneavoastră. Nu e oare mai degrabă o definiție 
a aristocrației cea pe care o enunţați? 

Desigur, în sistemul nostru partea cea mai dificilă va consta în recunoaşterea 
meritului căruia îi va fi atribuită autoritatea. În afaceri, în comerț, el se măsoară 
destul de uşor în funcţie de beneficii. Lumea politicii este mai complexa. Încă nu 
ştiu ce fel de meritometru ar fi cel mai convenabil pentru epoca noastră şi pentru 
această ţară. 

Dar, cu sinceritate, sunt din ce în ce mai sigur că nu este vorba de urna de vot. 

